KIRJALLINEN KYSYMYS P-1002/01 esittäjä(t): Francisca Sauquillo Pérez del Arco (PSE) komissiolle. El Salvadorin jälleenrakentaminen.



Virallinen lehti nro 318 E , 13/11/2001 s. 0176 - 0177



KIRJALLINEN KYSYMYS P-1002/01 esittäjä(t): Francisca Sauquillo Pérez del Arco (PSE) komissiolle (21. maaliskuuta 2001) Aihe: El Salvadorin jälleenrakentaminen El Salvadoria viime kuukausina koetelleissa maanjäristyksissä 1 127 ihmistä on kuollut, 7 660 loukkaantunut, 309 988 asuntoa on vaurioitunut ja 1 497 556 ihmistä on menettänyt kotinsa. Vaikka komissio on tietoinen, että on tarpeen lisätä hätäapua ja tehostaa jälleenrakentamistoimia, on syytä olla huolissaan käytettävien varojen määrästä ja alkuperästä sekä niiden hankkeiden laadusta, johon varat on osoitettu. Katsooko komissio, että 8 miljoonaa euroa on riittävä määrä hätätilanteen lievittämiseen ja jälleenrakentamistarpeisiin, vai aikooko se osoittaa uusia, erityisesti maanjäristysten aiheuttamien vahinkojen lievittämiseen tarkoitettuja varoja El Salvadorille Mitch-pyörremyrskyn aiheuttamien vahinkojen korjaamiseen osoitettujen varojen lisäksi? Ottaen huomioon, että hätäapuvaroin rakennettuja tilapäisiä asuntoja ei ole suunniteltu kestämään luonnonkatastrofeja, ja ottaen huomioon El Salvadoria varten perustetun nopean toiminnan yksikön ja perusrakenteiden kunnostamisen asiantuntijaryhmän arviot voiko yhteisön humanitaarisen avun toimisto (ECHO) sitoutua rahoittamaan asuntoja koskevia hätäratkaisuja, joiden avulla edistetään tilapäisasuntojen vähittäistä muuttumista pysyviksi asunnoiksi. Onko humanitaarisen avun toimisto tietoinen riskeistä, joita liittyy siihen, että tilapäisiksi tarkoitetut, Euroopan humanitaarisella avulla rahoitetut asunnot muuttuvat pysyviksi? Poul Nielsonin komission puolesta antama vastaus (24. huhtikuuta 2001) Komissio teki ensimmäisen päätöksen 2 miljoonan euron myöntämisestä kiireellisessä järjestyksessä, ja myöhemmin tarkoitukseen myönnettiin vielä 8 miljoonaa euroa. Yhteisön humanitaarisen avun toimisto ECHO voi tilanteen kehittymisestä riippuen myöntää lisää hätäapua. Lisäksi muut komission yksiköt osallistuvat kunnostustoimiin ja muuhun hätäavun jälkeiseen toimintaan. Niinpä komissio käynnistää kehitysapuvaroin hankkeita, joiden tarkoituksena on infrastruktuurin kuten sairaaloiden ja koulujen jälleenrakentaminen. Kehitysavusta vastaava komission jäsen teki alueelle tarkastuskäynnin 25.-30. maaliskuuta 2001. Tilapäisasunnot on rakennettu materiaaleista, jotka voidaan pääosin käyttää uudelleen pysyvien asuntojen rakentamiseen. Samalla tarjotaan koulutusta ja teknistä apua, joiden tarkoituksena on tukea ja edistää asukkaiden pyrkimyksiä jälleenrakentaa pysyvät asuntonsa. Kaikesta tästä muodostuu laajamittainen toimintastrategia, joka käsittää myös perusterveydenhuollon saatavuuden parantamisen, psykososiaalisen tuen, vedensaannin turvaamisen ja perusjätevesihuollon. ECHO on tietoinen siitä, että näistä tilapäisistä asunnoista voidaan tehdä pysyviä. Tarve on tältä osin niin suuri, että teknisten ratkaisujen ja avunsaajien valinta muodostuu erittäin vaikeaksi, varsinkin kun kaikkein heikoimmassa asemassa olevalla väestöllä ei aina ole mahdollisuutta hankkia maata tai he asuvat erityisen riskialttiilla alueilla. ECHOn tärkeimpänä tavoitteena nykyisen kuusi kuukautta kestävän toimintavaiheen aikana on avunsaajaväestön perustarpeista huolehtiminen. Paikan päällä on voitu todeta, että katastrofin laajuudesta huolimatta väestön tarmo ja toimintakyky on säilynyt. ECHO huolehtii siksi edelleen siitä, että humanitaarinen apu jaetaan tavalla, joka ei heikennä tätä paikallista aloitekykyä.